L-Ewwel Pitazz – Paragrafi 451-460 Darba wara t-Tqarbin, smajt dan il-kliem: Inti l-għamara Tagħna. F'dak il-ħin, jiena ħassejt ġewwa ruħi l-preżenza tas-Santissma Trinita', il-Missier, l-Iben u l-Ispirtu s-Santu. Ħassejt li jiena kont it-tempju ta' Alla. Ħassejt li jiena kont bint il-Missier. Ma nistax infisser dan kollu, imma l-ispirtu jifhmu sewwa. Int, Tjubija bla tarf, kemm tiċċekken quddiem il-kreatura msejkna Tiegħek! Li kieku l-erwieħ kellhom jinġabru fil-ħsieb, Alla jkellimhom mill-ewwel, għax id-distrazzjoni toħnoq il-Kelma tal-Mulej. Darba l-Mulej qalli, Għaliex qiegħda tibża' u tirtogħod meta inti maqgħuda Miegħi? Ma neħux gost meta ruħ iċċedi għal biża' bla bżonn. Min ser jazzarda jmissek meta inti tinsab Miegħi? L-iktar għażiża għalija hi r-ruħ li temmen bil-qawwa fit-tjubija Tiegħi u li għandha fiduċja sħiħa Fija. Jiena ngħabbiha bil-fiduċja Tiegħi u nagħtiha kulma hi titlobni. Darba, il-Mulej qalli, Binti, ħu l-grazzji li l-oħrajn ma jriduhomx; ħu daqskemm inti tiflaħ iġġorr. F'dak il-waqt, ruħi, mtliet kollha kemm hi bl-imħabba ta' Alla. Inħossni maqgħuda hekk mill-qrib ma' Alla li ma nistax insib il-kliem biex infisser x'inhi sewwa din il-għaqda; meta nkun f'dan l-istat, f'daqqa waħda nħoss li dak kollu li Alla għandu, l-affarijiet u t-teżori kollha, huma tiegħi, għalkemm ma jimpurtanix wisq minnhom, għax Hu waħdu huwa biżżejjed għalija. Fih jiena nara l-kollox tiegħi; mingħajru – xejn. Ma nfittix l-ebda hena ieħor ħlief ġewwa fija fejn jgħammar Alla. Nifraħ li Alla jgħammar ġewwa fija; hawnhekk ngħammar għal dejjem flimkien miegħu; hawnhekk ngħammar fl-akbar intimita' Miegħu; hawn hu post li l-ebda għajn ta' bniedem ma tista' tiflih. Il-Verġni Mbierka tħajjarni nikkomunika ma' Alla b'dan il-mod. Meta tolqotni xi tbatija, m'għandhiex iġġibli magħha ebda mrar, lanqas ma jġorruni magħhom konsolazzjonijiet kbar. Inħossni mimlija bil-paċi u t-trankwillita' li ġejjin mill-għarfien tal-verita'. Kif jista' l-fatt li jiena qiegħda ngħix imdawra bi qlub li ma jurunix ħbiberija jagħmilli xi ħsara meta jiena ngawdi hena sħiħ ġewwa ruħi? Jew kif jista' l-fatt li jiena għandi qlub tajba madwari jgħinni meta jiena m'għandix lil Alla ġewwa fija? Meta Alla jgħammar ġewwa fija, min jista' jagħmilli ħsara? Ġ.M.Ġ Vilnius, 12 ta' Awissu 1935 Irtir ta' Tlett ijiem Fl-ewwel ġurnata tal-irtir filgħaxija, jiena u nisma' l-punti għall-meditazzjoni, smajt dan il-kliem: Matul dan l-irtir, ser inkellmek permezz ta' fomm is-saċerdot sabiex nagħtik is-saħħa u nassigurak dwar il-verita' tal-kliem li Jiena qed nindirizzalek fil-profondita' ta' ruħek. Għalkemm dan huwa rtir għas-sorijiet kollha, Jiena naħseb fik b'mod speċjali, għax irrid insaħħek u nagħmlek bla biża' f'nofs it-taħbit kollu li hemm jistenniek fil-ġejjieni. Mela, oqgħod isma' b'attenzjoni dak kollu li jgħid u mmedita kliemu fil-profondita' ta' ruħek. Bqajt mistagħġba għax dak kollu li s-saċerdot qal dwar l-għaqda ma' Alla u l-ostakli għal din il-għaqda jiena kelli esperjenza tagħhom ġewwa ruħi u kont smajthom mingħand Ġesu', li jkellimni fil-profondita' ta' ruħi. Il-perfezzjoni tikkonsisti f'din l-għaqda mill-qrib ma' Alla. Waqt il-meditazzjoni tal-għaxra ta' filgħodu, Patri (Rzyczkowski) tkellem dwar il-ħniena divina u t–tjubija ta' Alla għalina. Qalilna li meta nħarsu lura lejn l-istorja tal-umanita', nistgħu naraw din it-tjubija kbira ta' Alla ma' kull pass li nagħtu. L-attributi kollha ta' Alla, bħalma huma s-setgħa bla qies Tiegħu u l-għerf, jgħinuna sabiex juruna l-akbar fost l-attributi Tiegħu – jiġifieri, it-tjubija Tiegħu. It-tjubija ta' Alla hija l-akbar attribut Tiegħu. Ħafna erwieħ jissieltu għall-perfezzjoni, iżda ma jagħrufx din it-tjubija kbira ta' Alla. Dak kollu li s-saċerdot tkellem fuqu waqt il-meditazzjoni dwar it-tjubija ta' Alla, kien eżatt dak li kien qalli Ġesu' dwar il-Festa tal-Ħniena. Jiena issa wasalt biex nifhem b'mod ċar dak li l-Mulej kien wegħedni, u m'għandix dubju dwar l-ebda ħaġa; il-lingwa ta' Alla hi ċara ħafna. Matul dik il-meditazzjoni kollha rajt lill-Mulej Ġesu' fuq l-altar, liebes l-abjad, f'idu l-pitazz fejn jiena nikteb dawn in-notamenti. Matul il-meditazzjoni kollha Ġesu' baqa' jqalleb il-paġni tal-pitazz u baqa' sieket; imma qalbi ma setgħetx iġġarrab n-nar li tkebbes ġewwa ruħi. Minkejja l-isforz kbir li kelli nagħmel fuq ir-rieda tiegħi sabiex nirbaħ lili nnifsi u ma nħallix lill-oħrajn jindunaw x'kien għaddej ġewwa ruħi, lejn it-tmiem tal-meditazzjoni ħassejtni li ma stajtx nikkontrolla lili nnifsi għal kollox. Imbagħad Ġesu' qalli: Inti ma ktibtx kollox fil-pitazz dwar it-tjubija Tiegħi lejn l-umanita'; nixtieqek li ma tħallix xejn barra; nixtieq li qalbek tkun qiegħda fis-sod f'paċi sħiħa. O Ġesu', qalbi tieqaf mit-taħbit tagħha meta naħseb f'dak kollu li Inti qiegħed tagħmel għalija! Nistagħġeb bik, Mulej, li tiċċekken daqshekk lejn ir-ruħ imsejkna tiegħi! X'mezzi li qatt ma nista' nistħajjilhom Inti tuża sabiex tipperswadini!
Djarju ta' Swor Fawstina – L-1 Pitazz (par.451-460)